Snart vil der ikke længere være to store isbrydere at se, når man befinder sig på havnen i Hals.

Danbjørn og Isbjørn er navnene på to store skibe, som siden 2016 har ligget helt stille ved kajen i Hals. Men snart er det fortid. De to isbrydere er blevet opkøbt af en anonym dansk køber. Derfor vil de i sensommeren blive bugseret og forlade havnekajen. Og det er noget, som borgerne i byen har ventet på.. - Det er vi glade ved, hvis ellers den aftale, og det vi hører nu, holder stik, siger Ulla Larsen, der er formand for Hals Samråd. Langtrukken salgsproces Danbjørn og Isbjørn har været til salg siden 2012. Forsvarets Materiel- og Indkøbsstyrelse har bare ikke kunnet finde en køber - indtil nu. Men på trods af salget kommer de ikke til at fungere som isbrydere igen. I 2020 gjorde skibenes dårlige stand, at de i stedet skulle sælges som skrot. Derfor skal de nu ophugges. Og det er en beslutning, som de forstår i Hals. - Rusten løber ned ad siderne på koøjnene, og der gror mos og græs på kanterne af skibet, siger Ulla Larsen. Derudover er det hegn, som er placeret ved skibet heller ikke noget, som vækker opsigt. - Terrorist-hegnet og forfald gør nu, at vi synes, de skal videre, siger formanden. Tiltrækker turister Siden isbrydernes ankomst til byen vurderer både Hals Samråd og Hals Turistforening, at de har lokket flere nysgerrige turister til byen. - Det tror jeg bestemt, de har. I forhold til alle henvendelser, så kan jeg ikke forestille mig andet, end at det har haft (betydning, red.), fordi det er interessant, siger Ulla Manstrup, der er formand for Hals Turistforening. Der er samtidig enighed om, at byen Hals nu skal markere sig på andre måder. - Nu skal vi videre, og byen skal udvikle sig, siger Ulla Larsen fra Hals Samråd. VIDEO: Se det fulde indslag om Danbjørn og Isbjørn herunder: